**ตัวละคร “คนบ้า” ในภาพยนตร์ไทยเรื่อง หลังคาแดง,**

**ไอ้ฟัก และไทบ้าน…เดอะซีรี่ส์ภาค 2**

**วิลาวัณย์ คลังทอง1,จิราภรณ์ อัจฉริยะประสิทธิ์2**

1นักศึกษาสาขาวิชาภาษาไทย ภาควิชามนุษยศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา,โทรศัพท์ 08-0403-9700

2อาจารย์ดร.สาขาวิชาภาษาไทย ภาควิชามนุษยศาสตร์ คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา,โทรศัพท์ 09-4496-5695

S59123401027@ssru.ac.th

 Jiraporn.ad@ssru.ac.th

**บทคัดย่อ**

งานวิจัยฉบับนี้ มีวัตถุประสงค์เพื่อศึกษาภาพเสนอ **ตัวละคร“คนบ้า”ในภาพยนตร์ไทยจำนวน 3 เรื่อง ได้แก่ หลังคาแดง,ไอ้ฟัก และไทบ้าน...เดอะซีรี่ส์ภาค 2**

ผลการศึกษาพบว่ามีการนำเสนอตัวละคร“คนบ้า”ในลักษณะที่หลากหลาย โดยนำเสนอลักษณะพฤติกรรมการแสดงออก ได้แก่ การแสดงออกทางร่างกายของตัวละคร “คนบ้า”ในด้านการแต่งกาย และแต่งหน้า การแสดงออกทางการกระทำหรือคำพูดซึ่งแตกต่างจากตัวละครที่เป็นคนปกติ การนำเสนอคนบ้ากับมิติทางเพศ ได้แก่ คนบ้าที่เป็นเพศหญิงภายใต้กรอบของสังคม คนบ้าที่เป็นเพศชายภายใต้กรอบของสังคม นำเสนอเรื่องการกีดกัน“คนบ้า”ออกจากสังคม ได้แก่ การกีดกันตัวละคร “คนบ้า”จากครอบครัว การกีดกันตัวละคร “คนบ้า”จากกลุ่มเพื่อน กีดกันตัวละคร “คนบ้า”จากชุมชน และการนำเสนอทัศนคติที่มีต่อ “คนบ้า” ได้แก่ “คนบ้า”ในฐานะผู้ป่วยที่ต้องเข้ารับการรักษาอาการ “คนบ้า”เป็นสิ่งที่น่ารังเกียจของสังคม “คนบ้า”ในฐานะเพื่อนมนุษย์กับคนปกติ “คนบ้า”ในฐานะคนรักกับคนปกติ

**คำสำคัญ**: คนบ้า, คนปกติ, ภาพเสนอ, ภาพยนตร์ไทย

**บทนำ**

ปัจจุบันสังคมไทยให้ความสำคัญเกี่ยวกับแนวคิดด้านสิทธิเสรีภาพทางความคิดและยกระดับชีวิตของบุคคลมากขึ้น ดังจะเห็นได้จากความพยายามของชนชั้นปกครองในสังคมที่มีการดำเนินนโยบาย การขับเคลื่อนทางเศรษฐกิจ นโยบายขับเคลื่อนทางการศึกษา และนโยบายการลดความเหลื่อมล้ำทางสังคม แต่ทว่าก็ยังไม่ครอบคลุมและยังผลไปยังกลุ่มคนส่วนน้อยที่มีอยู่ในสังคมเท่าที่ควรนัก เมื่อพิจารณาในมุมมองของความเป็นจริง บุคคลที่มีการแสดงออกทางพฤติกรรมที่ผิดแผกแปลกแยกออกไปจากคนในสังคม อย่างคนชายขอบ กลุ่มเพศสภาพที่แปลกแยกและแสดงออกถึงลักษณะอาการ ความบ้า ที่ปรากฏในสังคม ซึ่งสังคมยังให้ความหมายกับสิ่งเหล่านี้ว่าเป็นสิ่งที่แปลกประหลาด ผิดแผกแตกแยกหรือเป็นส่วนเกินทางวัฒนธรรมที่ดีงาม เป็นสิ่งหนึ่งที่บุคคลพยายามหลีกเลี่ยง และไม่ให้การยอมรับว่าเป็นสิ่งที่มีคุณค่าของสังคม แม้ว่าบุคคลนั้นได้สร้างผลประโยชน์หรือไม่ได้สร้างความเดือดร้อนใด ๆ ต่อสังคมก็ตาม

 ความบ้ายังมีปรากฏในสังคมปัจจุบันอย่างเป็นรูปธรรมในรูปแบบชีวิตประจำวันและรูปแบบของ “ภาพยนตร์” ซึ่งภาพยนตร์ทำหน้าที่เป็นสื่อกลางในการนำเสนอเรื่องราวที่สัมพันธ์กันระหว่างภาพยนตร์กับภาวะที่เกิดขึ้นต่อคนกลุ่มหนึ่งในฐานะภาพแทนสังคม และการประกอบการสร้างความจริงของมนุษย์ และมี การนำเสนอเรื่องราวของมนุษย์หลากหลายรูปแบบ การนำเสนอภาพยนตร์บางประเภท ยังมีการแฝงแนวความรู้สึกนึกคิดที่มีผลต่อการแสดงออก ทั้งทางพฤติกรรมและจิตใจของมนุษย์ เพื่อให้ผู้รับชมภาพยนตร์ นำข้อคิดที่ได้ไปปรับเปลี่ยนทัศนคติความคิดและจัดการกับความเข้าใจของตนที่มีต่อเพื่อนมนุษย์ด้วยกันเอง

การนำเสนอภาพยนตร์ผ่านเรื่องราวและตัวละครนั้น เป็นการสะท้อนให้เห็นถึงการกระทำระหว่างมนุษย์กับมนุษย์ด้วยกันเอง ที่กำหนดบทบาทและพื้นที่เพื่อแบ่งแยกระหว่างความผิดปกติหรือความบ้าออกจากสังคม ซึ่งขัดแย้งกับหลักการแห่งสิทธิและเสรีภาพทางความคิดและการปฏิบัติตนของบุคคลนั้น ๆ ที่ควรจะได้รับอย่างคนทั่วไป จึงเป็นที่น่าสนใจว่า ตัวละคร “คนบ้า” ในภาพยนตร์ไทยเรื่อง**หลังคาแดง**,**ไอ้ฟัก** และ**ไทบ้าน… เดอะซีรี่ส์ภาค 2** นี้ จะเป็นส่วนหนึ่งในการสะท้อนความคิดและความรู้สึกของคนบ้าในอีกด้านหนึ่งที่เกิดขึ้นทั้งทางพฤติกรรมและจิตใจของกลุ่มคนเหล่านี้ให้กับคนในสังคมได้รับทราบ

**วัตถุประสงค์**

งานวิจัยนี้มีวัตถุประสงค์เพื่อศึกษาภาพเสนอตัวละคร “คนบ้า” ในภาพยนตร์ไทยเรื่อง**หลังคาแดง** เรื่อง**ไอ้ฟัก**และเรื่อง**ไทบ้าน…เดอะซีรี่ส์ภาค 2**

**การทบทวนวรรณกรรม**

จากงานศึกษาของวันเพ็ญ บงกชสถิต ได้กล่าวไว้ว่า ความบ้าเป็นที่ปรากฏไปทั่วโลกในรูปแบบ ความเชื่อของแต่ละยุคแต่ละรูปแบบแล้วต่อมาก็ได้มีผู้ที่มีหลักทฤษฎีในการหาเหตุผลมาประกอบและมีความน่าเชื่อถือนั่นก็คือเรอเน เดการ์ต (Rene Descartes) เป็นผู้ปฏิวัติแนวคิดที่มีความเป็นวิทยาศาสตร์มากกว่าสิ่งที่ถูกกล่าวถึงอย่างเลื่อนลอย อย่างเช่น อำนาจเหนือธรรมชาติ ปีศาจ ซาตาน แม่มดพ่อมดที่ไม่มีใครสามารถปฏิเสธแนวคิดของเขาได้ ซึ่งเดการ์ตได้ศึกษาผ่านหลักการเช่นเดียวกันกับทางคณิตศาสตร์ที่เขาเคยศึกษามา โดยเชื่อว่าทุกสิ่งทุกอย่างเกิดขึ้นภายใต้ความเป็นเหตุเป็นผลและเชื่อว่าเราสามารถหาคำตอบให้กับสิ่งเหล่านั้นได้ ภายใต้ทฤษฎีแม่บทของเขาที่เรียกว่า “ ฉันคิด ดังนั้นฉันจึงมีตัวตน” โดยใช้หลักการ 4 ข้อนั่นก็คืออย่าเชื่อว่าสิ่งใดคือความจริงจนกว่าสิ่งนั้นจะปราศจากข้อสงสัย แยกปัญหาออกเพื่อการวิเคราะห์ที่กระจ่าง พิจารณาจากปัญหาที่เล็กไปสู่ปัญหาที่ใหญ่ขึ้น และสุดท้ายคือการตรวจสอบสิ่งที่ได้ทั้งหมดให้ชัดเจนยิ่งขึ้น ซึ่งสอดคล้องตามแนวคิดของวันเพ็ญ บงกชสถิต (ม.ป.ป:20-25)ที่ได้คำตอบที่แน่นอนมากขึ้นไม่ว่าจะเป็นพระเจ้ามีจริงหรือไม่ ปีศาจและแม่มดมีตัวตนอย่างไร ซึ่งแนวคิดของเดการ์ตนั้นปฏิเสธความคิดและความเชื่อทางตำนาน ศาสนาที่มีมาแต่เดิมจนหมดสิ้น ภายหลังการปฏิวัติแนวคิดนี้ได้สร้างความเปลี่ยนแปลงเป็นอย่างมากส่งผลให้เกิดแนวคิดใหม่ๆ ที่สอดคล้องกับงานเขียนของ ธีรยุทธ บุญมี (2551:12) กล่าวว่ายุคสมัยที่กำลังเข้าสู่ความเป็นปัจจุบัน เป็นสมัยใหม่มากขึ้นความคิดเดิมในอดีตหลงเหลืออยู่บ้างแต่ไม่ได้มีความชัดเจนอย่างเมื่อก่อน เนื่องจากโลกมีความเป็นเหตุเป็นผลและมีความเป็นวิทยาศาสตร์มากขึ้น เมื่อเริ่มเข้าสู่ยุคสมัยที่เกิดปรากฏการณ์ทางการเมือง ความคิดใหม่ ๆ จึงค่อย ๆ เกิดขึ้น ซึ่งมีบุคคลสำคัญปรากฏขึ้นในช่วงนี้หลายคนอาทิ โธมัส ฮอบส์ (Thomas Hobbes) สะท้อนแนวคิดความเป็นสารนิยม สะท้อนแนวคิดทางอภิปรัชญา เป็นต้น หลังจากนั้นจึงเข้าสู่ยุคความคิดที่เป็นสมัยใหม่มากขึ้นนั่นก็คือ แนวคิดของ มิเชลล์ ฟูโกต์ นักปรัชญาชาวฝรั่งเศสที่ศึกษาปัญหาความบ้าและความผิดแปลกแตกต่างของบุคคลที่ซ่อนอยู่ภายใต้กลไกอันสลับซับซ้อน โดยศึกษาผ่านภาพสะท้อนของช่วงเวลาทางประวัติศาสตร์ โดยมีการวิเคราะห์และหาคำตอบภายใต้สิ่งที่เขาเรียกว่าวาทกรรม ซึ่งอยู่ภายใต้เงื่อนไขทางด้านแนวคิดแขนงต่าง ๆ รวมไปถึงหลักปรัชญาที่มีอยู่ในประวัติศาสตร์ที่ศึกษาเกี่ยวกับแนวคิดที่เกิดขึ้นกับสังคม โดยผู้วิจัยได้ศึกษาแนวคิดของ มิเชลล์ ฟูโกต์ และนำมาใช้วิเคราะห์ตัวบทในการศึกษาครั้งนี้ การศึกษาโดยการวิเคราะห์ตามแนวคิดของ มิเชลล์ ฟูโกต์ (คีตา บุญยพานิช 2558:3-10) พบว่าแท้ที่จริงแล้ว ความบ้า นั้นคืออาการป่วยทางจิตที่เกิดจากสังคม ไม่ได้เกิดขึ้นเองตามธรรมชาติ ซึ่งผู้ที่มีอาการผิดปกตินั้นได้แสดงออกทางด้านอารมณ์ ความคิด ความรู้สึก และการถ่ายทอดออกสู่ลักษณะภายนอกให้คนปกติที่เป็นกลุ่มคนส่วนใหญ่ทั่วไปได้เห็น จนทำให้เกิดการแบ่งแยกบริเวณระหว่างกลุ่มคนปกติและคนผิดปกติ โดยมีการสร้างสถานกักกัน Hospital General เพื่อจำกัดบริเวณของกลุ่มคนผิดปกติออกจากสังคมที่เรียกตัวเองว่าปกติ และเมื่อสถานกักกันสิ้นสุดลง ก็ได้มีสถานที่ที่เป็นเสมือนขั้วตรงข้ามเกิดขึ้นนั่นก็คือ Bicetre Hospital ที่จัดตั้งขึ้นมาเพื่อรักษา ความบ้า หรือผู้ที่มีอาการผิดปกติทางระบบประสาทด้วยวิธีการทางแพทย์หรือที่รู้จักกันในชื่อของ การรักษาทางจิตเวช โดยมีการรักษาผู้ป่วยอย่างเป็นระบบด้วยวิธีการสมัยใหม่ ภายใต้การร่วมมือกันของ ฟิสลิป ไพเนล(Philippe Pinel) นักฟิสิกส์ชาวฝรั่งเศส และ ซามูลเอลตุค (Samuel Tuke)สาธุชนผู้เคร่งศาสนาชาวอังกฤษ ดังที่ คีตา บุญพาณิช (2558) ได้กล่าวไว้จากการศึกษา ความบ้า ตั้งแต่ประวัติศาสตร์จนถึงปัจจุบันนั้น จะเห็นได้ว่า ความบ้า ปรากฏชัดในทุกหนทุกแห่งของอดีต ซึ่งแล้วแต่ระยะเวลาในช่วงนั้นที่ความบ้าจะแสดงออกมาในรูปแบบใด หรือใครกลุ่มใดให้ความสนใจ เมื่อเทียบกันให้ชัดเจนมากขึ้น ดังเช่นหากมองย้อนกลับเมื่อช่วงยุคก่อนประวัติศาสตร์ถึงช่วงศตวรรษที่ 18 ความบ้า ถูกมองในรูปแบบของความเชื่อ ตำนาน เรื่องราว รวมไปถึงพลังเหนือธรรมชาติ ซึ่งผ่านการแสดงออกทั้งภายในและภายนอกของบุคคลใดบุคคลหนึ่งภายใต้อำนาจความคิดของกลุ่มคน ศาสนา สังคมและวัฒนธรรม ซึ่งในเวลาต่อมา ความบ้า กลับปรากฏขึ้นอีกครั้งในรูปแบบของสภาวะทางจิต ความผิดปกติของระบบประสาท ที่มีการรักษาด้วยวิธีทางการแพทย์ มากกว่าที่จะเป็นการกักขัง ทารุณด้วยวิธีการที่โหดเหี้ยมดังเช่นในอดีต ปัจจุบันแม้โรงพยาบาลจิตเวชจะให้สัญลักษณ์ที่บ่งบอกถึงการกักขังผู้ป่วยที่อยู่ภายในโรงพยาบาลนั้นจะได้รับการดูแลรักษาอย่างต่อเนื่องแม้ในอดีตจะแสดงออกในเชิงลบก็ตาม แท้จริงแล้วความบ้าที่แสดงออกชัดเจนขึ้นในปัจจุบันก็ยังสรุปไม่ได้ว่าเป็นสิ่งที่ผู้คนให้การยอมรับแต่อย่างใด บ้างยังถูกกีดกันออกจากสังคมด้วยเหตุผลบางประการ บ้างก็ได้รับการรักษาอย่างดีในเชิงของการรักษาทางการแพทย์ด้วยเหตุผลทางมนุษยธรรม ตัวอย่างงานวิจัยที่ศึกษากรณีคนบ้าอย่างเห็นได้ชัดเจนคือ งานวิจัยของเจนใจ ปุณโณปถัมภ์ (2007) ศึกษาเรื่อง “ความบ้าที่เป็นอาการของสังคมอเมริกันในนวนิยายอเมริกันศตวรรษที่ 20 โดยศึกษาจาก เดอะซาวน์แอนด์เดอะฟิวรี ของวิลเลียม ฟอล์กเนอร์, แคทช์-22 ของโจเซฟ เฮลเลอร์ และวัน ฟลู โอเวอร์ เตอะคุกคูส์ เนสท์ ของเคน คีซีย์” เป็นการวิจัยที่ศึกษาความเป็นไประหว่างความสัมพันธ์ของ ความบ้า ในวัฒนธรรมและสังคมอเมริกัน จากนวนิยายสามเรื่องในศตวรรษที่ 20 ได้แก่ เดอะซาวน์แอนด์เดอะฟิวรี ของวิลเลี่ยม ฟอล์กเนอร์,แคท-22 ของโจเซฟ เฮลเลอร์ และวัน ฟลูโอเวอร์ เตอะ คุกคูส์ เนสท์ ของเคน คีซีย์ ซึ่งเสนอให้เห็นถึงความเปลี่ยนแปลงทางด้านสังคม วัฒนธรรม การเมือง เศรษฐกิจ ตลอดจนปริบทการใช้วาทกรรมในความเป็นวัฒนธรรมร่วมสมัยของชาวอเมริกัน ซึ่งมีผลอย่างชัดเจนในการเปลี่ยนแปลงไปของ ความบ้า ที่มีผลมาจากการตีความ การนิยาม และความเข้าใจของคนส่วนใหญ่ในสังคม และการวิจัยในครั้งนี้ยังสะท้อนให้เห็นถึง ความบ้า ที่กลับมามีบทบาทในสังคมอเมริกาอีกครั้ง หลังจากถูกกีดกัน จำกัด และถูกกีดกันออกไปจากสังคมตั้งแต่ช่วงทศวรรษที่ 60 ซึ่งการกลับมามีบทบาทสำคัญอีกครั้งนั้นส่งผลให้แนวคิดของฟูโกต์ ที่กล่าวถึง ความบ้า ว่ามิใช่อาการทางร่างกายหรือจิตใจที่มีผลจากความเจ็บป่วย แต่เป็นเพียงอุปาทานและกรอบทางความคิดภายใต้กลไกของมนุษย์ที่อยู่ร่วมกันเป็นสังคมตัดสินและสร้างข้อจำกัดขึ้นเพื่อแบ่งแยกและกีดกัดกลุ่มคนบางกลุ่มที่ดูผิดแปลกให้ออกไปจากการอยู่ร่วมกันในสังคม โดยงานวิจัยชิ้นนี้ได้ตั้งข้อสงสัยว่า ความบ้า ในช่วงเวลาที่ผ่านมาในอดีตนั้นเป็นสิ่งที่ถูกจำกัดไว้เพื่อให้คนบางกลุ่มในสังคมที่มีการแสดงออกพฤติกรรมบางประการที่แตกต่างไปจากคนปกติในการสื่อสาร หรือเป็นอันตรายต่อสังคม แต่ด้วยเหตุผลบางอย่างที่หาคำตอบไม่ได้ในความเป็นอเมริกันร่วมสมัย ความบ้า หรือสภาวะทางจิต ที่เคยไร้ตัวตนนั้น ได้กลับมามีบทบาทอีกครั้งในรูปแบบการสะท้อนผ่านกระแสนิยมของผลงานอย่างนวนิยายและภาพยนตร์ นอกจากนี้ยังส่งผลให้ผู้คนจำนวนมากกล้าออกมายอมรับในความผิดปกติทางจิตของตนเอง และเข้ารับการรักษาบำบัด ซึ่งสิ่งเหล่านี้สะท้อนให้เห็นถึงความเปลี่ยนไปของ ความบ้า ที่มีการสร้างบริบทแตกต่างไปจากอดีตหลายส่วน ไม่ว่าจะเป็นสังคม เศรษฐกิจ การเมือง ขนบธรรมเนียมประเพณีรวมไปถึงวัฒนธรรมของความเป็นอเมริกันร่วมสมัยที่สร้างปรากฏการณ์ที่ถูกกีดกันของความบ้าซึ่งไร้ตัวตนในอดีตให้กลับกลายเป็นส่วนหนึ่งของวัฒนธรรมในสังคม

**วิธีดำเนินการวิจัย**

การวิจัยครั้งนี้เป็นการวิจัยเชิงคุณภาพ ข้อมูลที่ใช้เป็นข้อมูลปฐมภูมิ คือ **ภาพยนตร์ไทยเรื่องหลังคาแดง, ไอ้ฟัก และไทบ้าน…เดอะซีรี่ส์ภาค 2**

1. ศึกษาค้นคว้าความรู้จากตำราและงานวิจัยที่เกี่ยวข้องกับทางด้านมนุษยศาสตร์และสังคมศาสตร์เพื่อทำความเข้าใจและต่อยอดการวิเคราะห์ตัวบท

2. วิเคราะห์ข้อมูล ศึกษารวบรวมข้อมูลภาพยนตร์ที่มีเนื้อหาเกี่ยวกับ “ความบ้า”และมีตัวละคร “คนบ้า” และศึกษาแนวคิดเรื่อง “ความบ้า”จากนักคิด นักทฤษฎีต่าง ๆ จากนั้นคัดเลือกภาพยนตร์ที่นำมาศึกษา “คนบ้า”ที่ปรากฏในภาพยนตร์ไทย โดยใช้เกณฑ์คือ ภาพยนตร์จำนวน 3 เรื่อง ได้มีการนำเสนอ ตัวละครคนบ้าเป็นตัวละครหลักในการดำเนินเรื่องราวที่เกิดขึ้นภายในเรื่องทั้งสิ้น ซึ่งแตกต่างจากภาพยนตร์เรื่องอื่น ๆ ที่ไม่ได้เน้นการนำเสนอตัวละครคนบ้าในทุกมิติ ซึ่งเป็นลักษณะอาการของคนบ้าที่เกิดขึ้นจริงภายในสังคม

3. นำเสนอการวิเคราะห์ตัวละคร “คนบ้า” ที่ปรากฏในภาพยนตร์ไทยในเชิงพรรณนากล่าวคือ การยกตัวอย่างและวิเคราะห์ข้อมูลที่ปรากฏในภาพยนตร์ จากนั้นจึงสรุปและอภิปรายผลการวิจัย

**ผลการวิจัย**

 จากการศึกษาวิเคราะห์ตัวละคร “คนบ้า” ในภาพยนตร์เรื่อง**หลังคาแดง,ไอ้ฟักและไทบ้าน… เดอะซีรี่ส์ภาค2** พบว่ามีการนำเสนอ ดังนี้

1. **ลักษณะพฤติกรรมการแสดงออกของ “คนบ้า”**

ภาพยนตร์มีการนำเสนอ “ความบ้า”ผ่านตัวละคร โดยแสดงออกผ่านพฤติกรรมทั้งภายนอกและภายใน ทั้งนี้ลักษณะพฤติกรรมภายนอกอาจกล่าวได้ว่า เป็นลักษณะทางกายภาพของคนบ้าที่แสดงออกมาสู่สายตาของคนทั่วไปได้เห็น อย่างเช่น การแต่งกาย การแต่งหน้า แม้กระทั่งการแสดงออกทางการกระทำหรือทางคำพูดผ่านบทสนทนาที่ผ่านระบบความคิดในแบบของคนที่ถูกเรียกว่าเป็นคนบ้า ซึ่งมีความผิดแปลกไปจากคนปกติทั่วไปในสังคม คือ การแสดงออกทางการแต่งกาย ภาพยนตร์มีการนำเสนอ “คนบ้า” ผ่านการแต่งกายซึ่งประกอบไปด้วย การสวมชุดแปลกประหลาดที่มาจากความชอบของตัวละครคนบ้า การแต่งกายที่บ่งบอกถึงชนชั้นทางสังคมของคนบ้า การแต่งหน้าของตัวละครคนบ้าเพศหญิง ซึ่งปรากฏในภาพยนตร์จำนวน 3 เรื่อง**หลังคาแดง,ไอ้ฟักและไทบ้าน...เดอะซีรี่ส์ภาค 2** ตัวอย่างเช่น เรื่อง**ไทบ้าน...เดอะซีรี่ส์ภาค 2** ตัวละคร “โรเบิร์ด”ตัวละครคนบ้าเพศชายที่แต่งกายสกปรก สวมใส่เสื้อผ้าขาดรุ่งริ่ง ทั้งนี้เป็นการนำเสนอคนบ้าผ่านชนชั้นของคนบ้าที่มีในสังคม กล่าวคือคนบ้าเป็นผู้ที่ไม่มีรายได้ ซึ่งอาจเป็นปัจจัยสำคัญที่ทำให้เขาไม่สามารถเลือกชุดหรือมีกำลังในการซื้อเสื้อผ้ามาผลัดเปลี่ยนจากเดิมที่สวมใส่อยู่ก็เป็นได้ นอกจากนั้นยังมีเนื้อตัวมอมแมม ทรงผมรุงรัง ที่เป็นภาพปรากฏสู่คนภายนอกและกลายเป็นบุคคลที่ไม่น่าคบหาหรือเข้าใกล้ นอกจากนี้ยังมีการแสดงออกทางการกระทำหรือคำพูด โดยภาพยนตร์มีการนำเสนอ “คนบ้า”ผ่านการกระทำของตัวละครคนบ้าทั้ง 3 เรื่อง ซึ่งการกระทำของตัวละครเน้นไปที่การแสดงออกว่าคนบ้านั้นแตกต่างไปจากผู้คนปกติโดยสิ้นเชิง ทางการแพทย์ถือว่าเป็นลักษณะอาการการแสดงออกของผู้ที่มีอาการผิดปกติทางสมองหรือโรคจิตเวช จะหายขาดได้ก็ต่อเมื่อได้รับการรักษาทางการแพทย์และวิธีการจิตวิทยาบำบัดสภาพจิตใจภายในของผู้ป่วยเท่านั้น ผู้ป่วยจึงจะสามารถกระทำตัวเหมือนคนปกติทั่วไปได้ ดังตัวอย่างที่ปรากฏในเรื่อง**หลังคาแดง** ตัวละครผู้ป่วยจิตเวช แสดงออกถึงความบ้าของตนเองได้อย่างชัดเจน เช่น ตัวละคร “ต้อย”ชอบพูดคุยกับกระเป๋าอยู่เสมอ หากมองในความเป็นจริง คนปกติทั่วไปจะไม่สามารถสนทนากับสิ่งที่ไม่มีชีวิตได้ บทสนทนาจะเกิดขึ้นก็ต่อเมื่อมีผู้พูดและผู้ฟังในขณะเดียวกัน ตัวอย่างที่ 2 ตัวละครคนบ้าในภาพยนตร์เรื่อง**ไอ้ฟัก** กล่าวคือ “สมทรง” ตัวละครคนบ้าผู้หญิงที่มีสติปัญญาขาด ๆ เกิน ๆ ที่มีการตอบโต้คนปกติทั่วไปด้วยการเปิดกระโปรงต่อหน้าพระสงฆ์และชาวบ้าน ภายในบริเวณวัดซึ่งถือเป็นสถานที่ที่เต็มไปด้วยความเชื่อและที่ยึดเหนี่ยวทางจิตใจของชาวบ้าน การที่สมทรงเปิดกระโปรงนั้นเป็นเพียงลักษณะ การกระทำที่อยากตอบโต้คนปกติเท่านั้น ซึ่งตัวละครสมทรงนี้มีสถานะในสังคมเป็นคนบ้า คนปกติทั่วไปจึงตัดสินว่าเธอทำอะไรผิดแผกไปจากคนปกติทั่วไป

1. **คนบ้ากับมิติทางเพศ**

การนำเสนอภาพยนตร์เกี่ยวกับคนบ้าจำนวน 3เรื่อง คือเรื่อง**หลังคาแดง** เรื่อง**ไอ้ฟัก** เรื่อง**ไทบ้าน…เดอะซีรี่ส์ 2** ได้มีการนำเสนอคนบ้าที่เป็นเพศหญิงและเพศชาย โดยมีการแสดงออกทางลักษณะและพฤติกรรมที่แตกต่างกันจากเพศของคนบ้า กล่าวคือคนบ้าที่เป็นเพศหญิงมีการนำเสนอวิถีชีวิตบทบาทการรับรู้ความชอบเหมือนกับเพศหญิงทั่วไปที่ปรากฏในสังคม ส่วนการนำเสนอคนบ้าเพศชายมีการแสดงให้เห็นถึงบทบาททางสังคมที่ได้ตั้งไว้กับเพศชายอย่างคนปกติทั่วไป ดังต่อไปนี้ คนบ้าที่เป็นเพศหญิง มีการนำเสนอตัวละครคนบ้าที่เป็นเพศหญิงปรากฏในภาพยนตร์จำนวน 2 เรื่อง ได้แก่เรื่อง**หลังคาแดง** และ**ไอ้ฟัก** โดยภาพยนตร์มีการนำเสนอความรู้สึกนึกคิดของคนบ้าเพศหญิงผ่านการแสดงออกทางอารมณ์และกายภาพภายนอก ดังตัวอย่างเรื่อง**ไอ้ฟัก** มีการนำเสนอตัวละครคนบ้าที่เป็นเพศหญิงคือ สมทรง ภาพยนตร์นำเสนอให้เห็นถึงบทบาทของความเป็นผู้หญิงในตัวสมทรงคือ การที่ลุงฟูรับสมทรงมาดูแลในฐานะเมีย ทำให้ชาวบ้านมีมุมมองในด้านการกดทับคนบ้าเพิ่มขึ้น เนื่องจากลุงฟูเป็นผู้ชายที่แก่แล้ว ซ้ำร้ายสมทรงยังมีสถานะทางสังคมว่าเป็นคนบ้า จึงเป็นเหตุทำให้ชาวบ้านรังเกียจสมทรงมากกว่าเดิม ทั้งนี้ยังปรากฏการเหยียดเพศหญิงในตัวละครสมทรงดังต่อไปนี้

...ขนาดชาวบ้านเกลียดกันทั้งตำบลนะ มันยังไม่ยอมจัดการกับอีบ้านั่นเลย...

...เค้าว่ากันว่าคนบ้ามันทำอย่างว่าเก่ง ไอ้ฟักคงจะติดใจ เลิกไม่ได้เลยล่ะ...

จากบทสนทนาข้างต้นเป็นการสนทนาของกลุ่มชาวบ้านขณะที่นินทาสมทรงในทางไม่ดี กล่าวคือ คนบ้าเป็นบุคคลที่สังคมไม่ให้การยอมรับอยู่แล้วในเบื้องต้น การที่คนบ้าสร้างความเดือดร้อนเป็นผลทำให้ คนบ้ายิ่งถูกกดดันจากสังคมและถูกกีดกันออกจากสังคมจากผู้คนที่ได้รับผลกระทบทั้งทางตรงและบางคนที่ตอบรับตามกระแสสังคมนั้น ดังข้อความข้างต้นเป็นการพูดกดทับคนบ้าที่เป็นเพศหญิงไปในทางที่ เสื่อมเสียเชิงชู้สาว แม้ว่าเรื่องที่พูดถึงนั้นจะเป็นเรื่องจริงหรือไม่ก็ตาม ซึ่งคนส่วนมากมักจะเชื่อในด้านลบมากกว่าที่จะให้คุณค่าแก่คนบ้า ประการที่สอง คนบ้าที่เป็นเพศชาย มีการนำเสนอตัวละครคนบ้าที่เป็นเพศชาย ปรากฏในภาพยนตร์จำนวน 2 เรื่อง ได้แก่เรื่อง**หลังคาแดง** และ**ไทบ้าน…เดอะชีรี่ส์ภาค 2** ภาพยนตร์มีการนำเสนอความรู้สึกนึกคิดของคนบ้าเพศชายผ่านการแสดงออกทางอารมณ์ ความต้องการ และลักษณะกายภาพภายนอก ดังตัวอย่างเช่นเรื่อง**หลังคาแดง** มีการนำเสนอตัวละครคนบ้าที่เป็นเพศชายที่มีลักษณะอาการผิดปกติออกไปจากเดิม ในตัวละครโกยทองคนบ้าที่มีลักษณะอาการแปลกประหลาดจากความหวาดระแวงกลัวว่าทรัพย์สินที่ตนได้หามาจากความยากลำบากนั้นจะมีผู้มาปล้นไปจนหมด ทำให้เขาต้องคอยพยายามปลอมตัวและหลบซ่อนไม่ให้ใครจำได้แม้กระทั่งคนในครอบครัว สะท้อนให้เห็นว่า เพศชายมีบทบาทสำคัญในการสร้างรายได้และต้องเป็นผู้นำของครอบครัว ซึ่งเป็นภาพที่ปรากฏขึ้นจริงจากสังคมคือการมีผู้ชายเป็นหัวหน้าครอบครัวก็จะพาครอบครัวไปสู่สิ่งที่ดี แต่ทว่าหากบุคคลนั้นได้กลายเป็นคนบ้าก็จะหมดอำนาจในการเป็นผู้นำและถูกกีดกันจากสังคม

การนำเสนอคนบ้าผ่านมิติทางเพศหญิงและเพศชายเป็นการนำเสนอให้เห็นว่า ความบ้านั้นสามารถเกิดขึ้นได้กับคนทุกเพศในสังคม สังคมมีความความคาดหวังในตัวบุคคลในแต่ละเพศกล่าวคือ หากเป็นเพศหญิงก็จะมีบทบาทหน้าที่มารองรับความเป็นหญิงตั้งแต่เกิดเช่น บทบาทในความเป็นลูกผู้หญิงคือ ต้องรักนวลสงวนตัว บทบาทความเป็นแม่ ทำงานบ้านและรักษาเนื้อตัวให้เป็นที่สง่างามเสมอ ผู้ชายก็จะมีบทบาทหน้าที่ในส่วนของตนตั้งแต่เกิดเช่นเดียวกันเช่น การเป็นผู้สืบทอดของตระกูล การเป็นผู้นำครอบครัว มีลักษณะท่าทางที่สมบูรณ์แข็งแรงปกป้องผู้อื่นได้ หากบุคคลไม่ได้ปฏิบัติตามหรือมีคุณสมบัติทางบทบาทหน้าที่ที่กำหนดไว้ก็จะกลายเป็นคนบกพร่องทางหน้าที่ ยิ่งไปกว่านั้นหากบุคคลที่เป็นทั้งเพศหญิงและเพศชายมีการแสดงออกที่ผิดปกติจากคนทั่วไปเขาก็จะถูกกดทับจากคนในสังคมเพิ่มมากขึ้น เช่น การรังเกียจ การพยายามกีดกันออกจากพื้นที่ทางสังคม ถูกตัดสินโดยผู้คนในสังคมว่าเป็นผู้ที่ไร้ซึ่งความเป็นมนุษย์ และเกิดความไม่เท่าเทียมกันระหว่างคนในสังคมเดียวกันไปในที่สุด

1. **การกีดกัน “คนบ้า” ออกจากสังคม**

ภาพยนตร์ได้มีการนำเสนอเรื่องราวของมนุษย์กลุ่มหนึ่ง ที่เรียกว่า “คนบ้า” เป็นกลุ่มคนที่ถูกแบ่งแยกออกจากสังคมไปโดยสิ้นเชิง เช่น การถูกแบ่งแยกออกจากครอบครัวเพราะถือว่าบุคคลนั้นมีความผิดปกติและไม่สามารถอยู่ร่วมหรือทำกิจกรรมได้อย่างปกติเหมือนกับสมาชิกคนอื่น ๆ ในครอบครัวของตนเอง ซึ่งมีการแบ่งแยกโดยการนำไปรักษาตัวที่โรงพยาบาลจิตเวชจนกว่าจะสามารถปรับเปลี่ยนลักษณะพฤติกรรมของตนให้เป็นอย่างคนปกติ จึงจะเป็นที่ยอมรับของคนปกติทั่วไปอีกครั้ง จากการศึกษามีการนำเสนอการแบ่งแยกคือ การกีดกันจากครอบครัว การนำเสนอ “คนบ้า”เกิดการแบ่งแยกบุคคลออกจากครอบครัวปรากฏในภาพยนตร์เรื่อง**หลังคาแดง** ตัวอย่างเช่น ตัวละคร“ซ้อเล็ก” เธอมีลักษณะอาการสติแตกไม่อยู่กับร่องกับรอย เนื่องจากได้รับแรงกดดันจากครอบครัว เรื่องการให้กำเนิดกับสามีคนจีน เธอตั้งความคาดหวังและพยายามจะมีลูกที่เป็นเพศชายให้กับครอบครัวแต่ก็ผิดหวังครั้งแล้วครั้งเล่า ทำให้เธอกลายเป็นคนสติไม่ดีในที่สุด ดังข้อความว่า

...ไม่รู้จะทำยังไง ออกมา 8-9 คน เป็นผู้หญิงหมด ท้องทีไรอั้วก็ไปไหว้เจ้าทุกที ไปไหว้เป็น10 ทีมีลูกผู้ชายไม่ล่าย อั้วถึงต้องมากลายเป็นคนที่อยู่บนสวรรค์นี่ อย่าตีอั้วเลย ๆ ...

จากข้อความข้างต้นทำให้เห็นว่า สาเหตุที่ทำให้ซ้อเล็กกลายมาเป็นคนสติไม่ดีนั้นเกิดจากความคาดหวังอย่างสูงจากครอบครัวที่เป็นเชื้อสายจีน ซึ่งครอบครัวคนจีนนั้นมักจะนิยมชมชอบลูกที่เป็นเพศชายมากกว่าลูกที่เป็นเพศหญิงตามความคิดความเชื่อที่มีมาแต่โบราณ กล่าวคือลูกชายคือผู้ที่เลี้ยงพ่อแม่ ลูกชายคือผู้สืบทอดตระกูล และเพศชายเป็นกำลังสำคัญในการดูแลและเป็นผู้นำของครอบครัว ดังนั้นการที่ซ้อเล็กมีลูกเพศชายให้แก่ตระกูลไม่ได้ จึงทำให้ซ้อเล็กไม่ได้รับการยอมรับจากคนในครอบครัว ซึ่งเดิมทีนั้นซ้อเล็กถูกมองว่าเป็นคนปกติทั่วไปที่สามารถใช้ชีวิตอยู่ร่วมกับคนในครอบครัวได้เมื่อเธอได้รับแรงกดดันในเรื่องการให้กำเนิดเพศลูกนั้นก็ทำให้เธอนั้นกลายเป็นคนบ้าและถูกกีดกันออกจากครอบครัวโดยการนำตัวมารักษาที่โรงพยาบาลจิตเวช หรือมองในอีกแง่มุมหนึ่งคือเป็นการกดทับคนบ้ากับความเป็นเพศหญิงในสังคมว่ามีคุณค่าเพียงที่ผลิตลูกเพศชายให้แก่ครอบครัว ซึ่งการนำเสนอตัวละครข้างต้นเป็นการมองข้ามคุณค่าความเป็นมนุษย์จากมนุษย์ด้วยกันเอง และนำเสนอการกีดกันจากกลุ่มเพื่อน ซึ่งภาพยนตร์มีการนำเสนอ “คนบ้า”ผ่านตัวละครที่ถูกแบ่งแยกและกีดกันออกจากกลุ่มเพื่อนด้วยกันเอง ปรากฏในภาพยนตร์เรื่อง**หลังคาแดงและเรื่องไทบ้าน…เดอะซีรี่ส์ภาค 2** ดังในภาพยนตร์เรื่อง**ไทบ้าน…เดอะซีรี่ส์ภาค 2** พบว่าตัวละครโรเบิร์ดถูกกีดกันจากกลุ่มเพื่อนเนื่องจากโรเบิร์ดได้กลายเป็นภาระของกลุ่มเพื่อนในทุกด้าน ทั้งการดูแลและคอยแก้ไขปัญหาที่ โรเบิร์ดกระทำอย่างเช่น การปล่อยหนักกลางถนนหมู่บ้าน กลุ่มเพื่อนจึงหมดความอดทนและนำตัวโรเบิร์ดไปทิ้งที่ไว้วัด ซึ่งเป็นการนำเสนอให้เห็นว่าคนบ้าคือภาระของกลุ่มเพื่อน เป็นวิธีการแก้ไขปัญหาขั้นต้นที่ต้องการกีดกันคนบ้าออกจากชีวิต เนื่องจากภาพยนตร์ต้องการนำเสนอว่าคนบ้านั้นเป็นภาระแก่กลุ่มเพื่อนหรือคนรอบข้างอย่างมาก และการนำตัวคนบ้าไปปล่อยทิ้งนั้นเป็นการตัดสินว่าคนบ้าไม่ควรอยู่ร่วมกับคนปกติเพราะมักจะสร้างแต่ปัญหามาสู่กลุ่มคนที่อยู่รอบข้างหมายถึงกลุ่มคนปกติในสังคมนั่นเอง การกีดกันตัวละคร โรเบิร์ดจากกลุ่มเพื่อนก็เป็นการสื่อให้เห็นว่า คนบ้านั้นเป็นสิ่งที่คนในสังคมไม่ให้การยอมรับ เพราะคนบ้านั้นถูกมองว่าเป็นปัญหาที่ไม่ได้ก่อให้เกิดประโยชน์และผลดีต่อคนทั่วไปในสังคม ทั้งนี้ยังปรากฏการกีดกันจากชุมชน การแบ่งแยก “คนบ้า” ออกจากชุมชนถือว่าเป็นการแบ่งแยกตามลักษณะโครงสร้างของสังคมอีกขั้นหนึ่งที่นอกจากครอบครัว กลุ่มเพื่อน แต่ยังมีอีกโครงสร้างที่เป็นตัวกลางสำคัญที่ส่งผลกระทบต่อตัวละครโดยตรง กล่าวคือ ชุมชนเป็นอำนาจอย่างหนึ่งที่เกิดขึ้นในสังคมโดยชุมชนนั้นเป็นส่วนสำคัญในการตัดสินลงโทษบุคคล ทั้งนี้ยังสร้างมุมมองในทางลบให้แก่คนบ้า จนทำให้คนบ้ากลายเป็นเพียงส่วนประกอบของสังคมที่มีความแตกต่างจากคนปกติทั่วไปในชุมชน และเป็นผลทำให้คนบ้าถูกกีดกันจากสังคมในระดับชุมชน ซึ่งปรากฏในภาพยนตร์ 2 เรื่อง ได้แก่ เรื่อง**ไอ้ฟักและไทบ้าน…เดอะซีรีส์ภาค 2**

ตัวอย่างเช่นเรื่อง**ไอ้ฟัก** ปรากฏในตัวละครสมทรงหญิงสาวที่มีลักษณะอาการบ้า มักสร้างความเดือดร้อนให้แก่คนในหมู่บ้านจึงถูกขับไล่ออกจากพื้นที่ชุมชนเพราะพวกเขาเชื่อว่าจะทำให้ชุมชนมีแต่ความสงบสุขแสดงให้เห็นว่า “คนบ้า” มักเป็นบุคคลที่สร้างปัญหาให้แก่ผู้คนในชุมชนทั่วไป ซึ่งได้รับความเดือดร้อนจากการที่มีคนบ้าเป็นสมาชิกอยู่ร่วมในชุมชนด้วย วิธีการรับมือของคนปกติมักจะแก้ปัญหาโดยการขับไล่คนบ้าให้ออกห่างจากพวกเขาซึ่งเป็นวิธีการกีดกันคนบ้าออกจากกลุ่มคนปกติขั้นต้น อาจกล่าวได้ว่าเป็นการแก้ไขปัญหาเฉพาะหน้า เพราะในความเป็นจริงของสังคมนั้นไม่สามารถกีดกันคนบ้าออกจากพื้นที่ทางสังคมได้ทั้งหมด ดังนั้นคนปกติจึงยังสามารถพบเห็นคนบ้าได้ทั่วไปในสังคม

1. **ทัศนคติที่มีต่อ “คนบ้า”**

 ทัศนคติโดยทั่วไปของคนปกติที่มีต่อความบ้าปรากฏในตัวละครของภาพยนตร์ทั้ง 3 เรื่อง โดยสามารถแบ่งออกได้เป็น 4 ประการ คือ “คนบ้า” ในฐานะที่เป็นผู้ป่วย “คนบ้า”เป็นสิ่งที่น่ารังเกียจ “คนบ้า” ในฐานะเพื่อนมนุษย์ และ “คนบ้า”ในฐานะคนรัก ซึ่งทัศนะของคนปกติดังกล่าวนั้นมีผลต่อ “คนบ้า” เป็นอย่างมาก ทั้งในด้านการดำรงชีวิตและการถูกบุคคลที่มีอำนาจตัดสินใจในการปฏิบัติต่อคนบ้าทั้งการลงโทษ การตัดสินว่าคนบ้าเป็นคนไม่ดี และหากมองในมุมของความเท่าเทียมกันในสังคมก็จะมีกลุ่มคนปกติที่มองคนบ้าในฐานะมนุษย์ด้วยกันและคนบ้าเป็นคนที่มีคุณค่าเท่าเทียมกับคนปกติทั่วไปในสังคม “คนบ้า”ในฐานะผู้ป่วย ภาพยนตร์มีการนำเสนอมุมมองของตัวละครที่เป็นคนปกติที่มีต่อตัวละครคนบ้า ซึ่งถือว่าเป็นผู้ป่วยเป็นโรคทางจิตเวช และคนบ้าเสียสติ ปรากฏในภาพยนตร์จำนวน 2 เรื่อง ได้แก่ เรื่อง**หลังคาแดง และไทบ้าน…เดอะซีรี่ส์ภาค 2** ตัวอย่างเช่น เรื่อง**หลังคาแดง**ให้ภาพแทนของตัวละครเจ้าหน้าที่รักษาคนป่วยและญาติของผู้ป่วยโดยคนทั้งสองกลุ่มได้มีบทบาทและมีอิทธิพลในการตัดสินความเป็นมนุษย์ของตัวละครคนบ้าเป็นอย่างมาก เช่นการที่ญาติตัดสินใจพาคนบ้ามารักษาอาการป่วยที่โรงพยาบาลจิตเวช ในขณะเดียวกันคนบ้าก็ไม่มีสิทธิเลือกว่าตนอยากเข้ารับการรักษาหรือไม่ เขาล้วนถูกบังคับนำตัวมาส่งทิ้งไว้ที่โรงพยาบาลเพื่อเป็นการแก้ไขปัญหาที่เกิดขึ้นต่อคนบ้า กล่าวคือเมื่อบุคคลนั้นมีลักษณะอาการที่ผิดปกติ เช่น พูดคุยคนเดียว หรือมีอาการหวาดกลัวระแวงอยู่ตลอดเวลา บุคคลนั้นก็จะถูกตัดสินในขั้นต้นว่าเขาเป็นคนบ้า ดังนั้นผู้ที่มีส่วนเกี่ยวข้องในชีวิตของคนบ้านั้นก็จะกลายเป็นผู้ที่มีอำนาจในการตัดสินใจ การนำเสนอตัวละครคนบ้าในฐานะผู้ป่วยเป็นการสะท้อนความจริงของสังคมในปัจจุบันคือ กลุ่มคนบ้าที่ปรากฏในสังคมจะถูกตัดสินว่าเป็นผู้ที่มีอาการเจ็บป่วยทางด้านจิตใจและมักแสดงความเจ็บป่วยนั้นผ่านลักษณะพฤติกรรมในแต่ละรูปแบบ ซึ่งแต่ละรายมีลักษณะที่แตกต่างกัน คนบ้าเป็นผู้ป่วยที่ต้องได้รับการรักษาและบำบัดด้วยวิธีการต่างๆ โดยบางรายอาจใช้ระยะเวลายาวนานหรือไม่สามารถกำหนดควบคุมได้ว่าบุคคลจะสามารถหายป่วยจากโรคทางจิตเวชได้อย่างแน่ชัดหรือไม่ หากแต่เป็นการเปรียบเทียบลักษณะพฤติกรรมของคนบ้าโดยใช้รูปแบบตั้งลักษณะที่เป็นปกติและผิดปกติไว้เพื่อรองรับการบำบัดรักษาและตัดสินว่าคนบ้ากลายเป็นคนปกติที่สามารถออกไปใช้ชีวิตร่วมกับบุคคลอื่นในสังคมได้อย่างปกติสุข

ประการต่อมา “คนบ้า”เป็นสิ่งที่น่ารังเกียจ ภาพยนตร์มีการนำเสนอมุมมองต่อ “คนบ้า”ผ่านตัวละครในภาพยนตร์ ทั้ง 3 เรื่อง คือ ภาพยนตร์เรื่อง**หลังคาแดง, ไอ้ฟัก และไทบ้าน...เดอะซีรี่ส์ภาค 2** ในภาพยนตร์เรื่อง**หลังคาแดง** ดังตัวอย่างปรากฏในตอนที่ “โฉมศรี” แสดงอาการรังเกียจต่อผู้ป่วยในโรงพยาบาลจิตเวช คือ ไม่กล้าเดินเข้าไปใกล้กับผู้ป่วย ราวกับว่าหากเข้าไปใกล้แล้วจะติดเชื้อโรคบ้า ซึ่งในความเป็นจริง “ความบ้า”มิใช่โรคติดต่อแต่อย่างใด ตามที่ภาพยนตร์ได้มีการนำเสนอภาพลักษณ์ว่า “ความบ้า” เป็นสิ่งที่น่ารังเกียจ โดยตัวละครหรือแสดงลักษณะเกินจริง ทั้งนี้เพื่อเป็นการสะท้อนความเป็นจริงของคนปกติบางกลุ่มในสังคมที่พยายามหลีกเลี่ยงไม่เข้าใกล้คนบ้าเพราะกลัวว่าคนบ้าจะทำร้ายหรือทำอันตรายแก่พวกเขา

ในภาพยนตร์เรื่อง**ไทบ้าน...เดอะซีรี่ส์ 2** มีการนำเสนอ “ความบ้า” ที่ถูกรังเกียจจากตัวละครคือ “โรเบิร์ด”ถูกชาวบ้านรังเกียจเพราะมีพฤติกรรมชอบสร้างความเดือนร้อนแก่ชาวบ้าน ทั้งนี้ยังปรากฏความรังเกียจที่มีต่อ “ความบ้า”ของ “โรเบิร์ด”ในกลุ่มเพื่อนของเขา ดังที่ปรากฏในข้อความต่อไปนี้

“โอ้ยขี้เดียด”

“บ่ไหวดอก ให้มานำเก็บขี้เก็บเยี่ยว”

“มีแต่กูเก็บ บ่เอานำแล้ว ขี้เดียด”

 จากข้อความข้างต้นเป็นการสะท้อนให้เห็นว่า “ความบ้า”ในตัวละครโรเบิร์ด กลายเป็นพฤติกรรมที่ น่ารังเกียจและไม่เป็นที่ต้องการให้อยู่ร่วมกลุ่มกับหมู่เพื่อนด้วยกันอีกต่อไปเพราะความบ้าในที่นี้ถูกนำเสนอในภาพของกลุ่มเพื่อนที่ต้องมีภาระรับผิดชอบต่อพฤติกรรมที่แปลกประหลาดของตัวละคร “โรเบิร์ด”

 การนำเสนอพฤติกรรมของตัวละครในภาพยนตร์ถึงแง่มุมจากคนปกติที่มีการมองคนบ้าเป็นสิ่งที่ น่ารังเกียจนั้น เป็นการกดทับคนบ้าอีกครั้งจากการกระทำระหว่างมนุษย์ด้วยกันเองภายในเรื่องยังเป็นการสะท้อนให้ถึงสภาพความเป็นจริงในสังคม กล่าวคือคนปกติทั่วไปมักจะมีมุมมองต่อคนบ้าว่าเป็นสิ่งที่น่ารังเกียจจริง ๆ ซึ่งยังไม่มีเหตุผลหรือข้อกังขาใด ๆ มารองรับ โดยส่วนใหญ่จะเป็นการให้ภาพแทนว่า คนที่เป็นบ้านั้นเป็นสิ่งหนึ่งที่เกิดภายในสังคม เมื่อสถานะจากคนปกติเปลี่ยนไปเป็นคนบ้าจากการตัดสินโดยอำนาจของแพทย์หรือแรงกดดันทางสังคม สิ่งที่เป็นตัวแปรตามสถานะของคนบ้านั้นก็คือ สิทธิและเสรีภาพของเขาจะหมดไป สังคมจะเลือกรับเฉพาะบุคคลที่มีลักษณะอาการปกติตามกรอบที่สังคมได้สร้างขึ้นมาในทุกยุคสมัย ประการต่อมา “คนบ้า”ในฐานะเพื่อนมนุษย์ ภาพยนตร์มีการนำเสนอ “คนบ้า” โดยนำเสนอตัวละครที่มอง “คนบ้า”ว่าเป็นบุคคลที่ยังมีความสำคัญหรือยังมีคุณค่าเท่าเทียมกับตน ซึ่งเป็นการสะท้อนให้เห็นว่าในปัจจุบันหรือในสังคมนั้นยังมีผู้คนที่เห็นความสำคัญของผู้ที่มีลักษณะอาการบ้าอยู่ ถึงแม้จะปรากฏเพียงส่วนน้อย กล่าวคือ มีความสงสารเพื่อนมนุษย์ด้วยกันเอง และคอยให้ความช่วยเหลือบุคคลนั้น ๆ จากการถูกสังคมรอบข้างทำร้าย ซึ่งปรากฏในภาพยนตร์ทั้ง 3 เรื่องคือ**หลังคาแดง,ไอ้ฟักและไทบ้าน...เดอะซีรี่ส์ภาค2** ตัวอย่างเช่น ในเรื่อง**หลังคาแดง**ได้นำเสนอการมองคนบ้าในฐานะความเป็นเพื่อนมนุษย์ผ่านตัวละคร “ทองดี” ที่เป็นคนปกติ โดยมองคนบ้าอย่างที่เปิดใจว่าสาเหตุใดที่ทำให้บุคคลนั้นกลายมาเป็นคนบ้า และมุ่งเน้นที่จะช่วยเหลือคนบ้าในฐานะเพื่อนมนุษย์ โดยหาทางแก้ไขปัญหาที่เกิดขึ้นกับคนบ้า ดังข้อความที่ปรากฏตอนทองดีสนทนากับเจ้าหน้าที่ว่า

“ก็คุณไม่ได้สนใจเขาจริง ๆ นี่ เนี่ย ๆ ๆ ก็เป็นอย่างงี้

แล้วพวกนั้นเขาจะแก้ไขปัญหาออกไปเผชิญโลกภายนอกได้ยังไง”

จากข้อความข้างต้น เป็นการนำเสนอมุมมองของ “ทองดี”ที่แสดงให้เห็นว่าเขาสามารถเข้าใจคนบ้า ในฐานะมนุษย์โลกคนหนึ่งได้เป็นอย่างดี เป็นการสะท้อนให้เห็นถึงการเห็นคุณค่าในตัวละคร “คนบ้า” ซึ่งในความเป็นจริงทางสังคมไทยก็มีกลุ่มคนจำนวนหนึ่งที่แสดงความสงสารต่อคนบ้า เป็นการสะท้อนถึงหลักความเชื่อทางศาสนาของบุคคลแต่ละสังคม ในเรื่องความมีเมตตาแก่เพื่อนมนุษย์ เพราะถือว่าคนบ้ายังมีความเป็นมนุษย์และยังมีสิทธิและเสรีภาพในการที่จะได้รับการปฏิบัติหรือแนวทางการเยียวยารักษาอาการแสดงออกที่ผิดปกติให้กลับมาเป็นปกติ ให้สามารถกลับมาดูแลชีวิตตัวเองได้อย่างคนทั่วไปในสังคม ซึ่งการนำเสนอการมองคนบ้าในฐานะเพื่อนมนุษย์เป็นการสะท้อนให้เห็นว่า สังคมไทยนั้นเป็นสังคมที่มีการช่วยเหลือเจือจุนต่อกัน แม้ว่าบุคคลนั้นจะไม่ใช่ญาติหรือมีส่วนเกี่ยวข้องใด ๆ กับคนบ้า แต่การให้ความช่วยเหลือก็เป็นการนำเสนอภาพทางสังคมในด้านดี ทำให้เกิดภาพลักษณ์ที่ดีต่อความเป็นอยู่ของประชาชน

 ประการต่อมา “คนบ้า”ในฐานะคนรัก ภาพยนตร์มีการนำเสนอตัวละครที่มีมุมมองต่อคนบ้าในฐานะที่เป็นคนรักกล่าวคือมีตัวละครที่แสดงออกต่อคนบ้าในฐานะคนรัก ซึ่งเป็นลักษณะการปฏิบัติตามแบบเดียวกันกับที่คนปกติทั่วไปมีความรู้สึกรักใคร่ชอบพอและหวังดีต่อกัน ปรากฏในภาพยนตร์จำนวน 2 เรื่อง คือ เรื่อง**หลังคาแดง** และ**ไอ้ฟัก** ตัวอย่างเช่น ภาพยนตร์เรื่อง**หลังคาแดง** มีตัวละครคนปกติที่มีความรักต่อคนบ้า นั่นก็คือตัวละครทองดี ซึ่งเป็นคนปกติที่เกิดอาการตกหลุมรักตัวละครคนบ้าอย่างอาลัย ภาพยนตร์มีการนำเสนอความรักระหว่างหนุ่มสาวภายในโรงพยาบาลจิตเวชตามแบบอย่างที่คนปกติทั่วไปที่มีความรัก ความห่วงใย และหวังดีต่อผู้ที่ตนรักอย่างจริงใจ ดังที่ปรากฏในตอนที่ทองดีพยายามให้กำลังใจอาลัย

“อาลัยลองไว้ใจผมสักครั้งนะ อาลัยฟังผม ฟังผมสิ ฟังนะ

ที่มันผ่านไปแล้ว ให้มันผ่านไป

แล้วอย่าไปคิดถึงมันอีกนะ แล้วเรามาเริ่มต้นกันใหม่ที่บ้านริมน้ำของเราไง”

จากบทสนทนาข้างต้นเป็นการแสดงให้เห็นว่า ความรักที่เกิดขึ้นระหว่างคนปกติและคนบ้ามีลักษณะเหมือนกันกับคนปกติทั่วไปกล่าวคือ มีการให้กำลังใจ พัฒนาความสัมพันธ์และวางอนาคตร่วมกันได้ตามแบบคู่รักทั่วไปหรือกรอบของสังคม เป็นการสะท้อนให้เห็นว่า ความรักสามารถเกิดขึ้นได้กับคนทุกคน ทุกเพศและทุกวัยภายในสังคม กระทั่งเกิดขึ้นกับคนบ้าที่ถูกกีดกันออกจากพื้นที่ทางสังคม แต่เมื่อพิจารณาจากความเป็นจริง มักจะไม่มีการปรากฏเรื่องราวความรักระหว่างคนบ้ากับคนปกติ เพราะคนปกติส่วนใหญ่มองว่าคนบ้านั้นไม่มีคุณค่าหรือไม่มีความรู้สึกที่สามารถรับรู้ความรักหรือควบคุมความคิดของตนให้อยู่กับปัจจุบันได้อย่างที่คนปกติและไม่ให้การยอมรับในทางสังคม หากคนปกติที่รักกับคนบ้าก็อาจจะถูกคนในสังคมมองว่าเป็นคนที่มีความผิดปกติทางความคิดหรืออาจจะกลายเป็นคนบ้าตามคนรักไปในที่สุด

ภาพยนตร์เรื่อง**ไอ้ฟัก** มีตัวละครคนปกติที่มองคนบ้าในฐานะคนรัก คือตัวละครลุงฟูที่แสดงออกถึงความรักที่มีต่อตัวละครคนบ้าสมทรง แต่ทั้งนี้ยังเป็นการนำเสนอที่กดทับคนบ้าอีกครั้ง เนื่องจากลุงฟูเป็นชายที่สูงอายุแล้ว ต่างจากสมทรงที่ยังอยู่ในวัยสาวจึงถูกมองในลักษณะชายแก่บ้ากามกล่าวคือ สังคมกำหนดกรอบทางความรักขึ้นมาในเรื่องอายุคู่รักที่ควรจะคบหากันควรเป็นบุคคลที่มีอายุไม่ต่างกันมากจึงจะเหมาะสมต่อการครองรักกัน และช่วยกันสร้างฐานะสร้างครอบครัว แต่ในทางกลับกันภาพยนตร์ได้นำเสนอภาพตัวละครลุงฟูชายแก่ที่ได้ดูแลสมทรงเป็นอย่างดีโดยไม่ได้คิดร้ายต่อสมทรง ดังบทสนทนาต่อไปนี้

...นางอาจจะมีอะไรแปลก ๆ แต่นางก็ไม่เป็นอันตรายหรอก...

...เหมือนเทวดาส่งนางมาให้...

บทสนทนาข้างต้นแสดงให้เห็นว่าคนปกติที่มองคนบ้าในฐานะคนรักได้นั้นสามารถยอมรับสถานะและพฤติกรรมการแสดงออกของคนบ้า ซึ่งย้อนแย้งกับความคิดของบุคคลทั่วไปที่มองว่าคนบ้าเป็นสิ่งที่น่ารังเกียจและไร้ค่าของสังคม การแสดงออกของตัวละครที่เห็นคุณค่าของคนบ้าซึ่งนำไปเปรียบกับสิ่งศักดิ์สิทธิ์นั้นสะท้อนให้เห็นว่าหากคนปกติทั่วไปเลือกมองคนบ้าในทางที่ดี คนบ้าก็เป็นบุคคลที่มีคุณค่าเช่นเดียวกันกับที่มนุษย์คนอื่นได้รับและเป็นคนที่มีคุณค่าทางจิตใจต่อคู่รักของตนซึ่งเป็นการฝ่าฝืนกรอบทางวัฒนธรรมที่สร้างไว้ว่าหญิงที่ดีควรคู่กับชายที่ดี

จากการนำเสนอทัศนคติที่มีต่อคนบ้านั้นเป็นการสะท้อนถึงเหตุการณ์ที่เกิดขึ้นได้กับคนทุกคน ทุกเพศและทุกวัยภายในสังคม กระทั่งเกิดขึ้นกับคนบ้าบุคคลที่ถูกสังคมมองว่าเป็นสิ่งที่ควรกีดกันออกจากพื้นที่ทางสังคม โดยพวกเขาถูกจำแนกให้เป็นไปตามลักษณะพฤติกรรมที่แสดงออกมาให้ผู้อื่นรับรู้ จนถูกเพื่อนมนุษย์ด้วยกันเองตั้งสถานะให้ ทั้งในเชิงบวกคือ เป็นเพื่อนมนุษย์ เป็นคนรัก เชิงลบคือ ถูกมองว่าเป็นผู้ป่วยและเป็นที่น่ารังเกียจ เมื่อพิจารณาจากความเป็นจริงของสังคมอีกด้านก็มักจะไม่มีการปรากฏเรื่องราวความรักระหว่างคนบ้ากับคนปกติเพราะคนปกติส่วนใหญ่มองว่าคนบ้านั้นไม่มีคุณค่าหรือไม่มีความรู้สึกที่สามารถรับรู้ความรักหรือควบคุมความคิดของตนให้อยู่กับปัจจุบันได้อย่างที่คนปกติและไม่ให้การยอมรับในทางสังคมเป็นอย่างยิ่ง ซึ่งหากคนปกติที่รักกับคนบ้าก็อาจจะถูกคนในสังคมมองว่าเป็นคนที่มีความผิดปกติทางความคิดหรืออาจจะกลายเป็นคนบ้าตามคนรักไปในที่สุดเนื่องจากฝ่าฝืนกรอบทางวัฒนธรรม

**การอภิปรายผล**

ภาพยนตร์จำนวน 3 เรื่องนี้นำเสนอตัวละคร “คนบ้า”เป็นตัวละครหลัก กล่าวคือ **หลังคาแดง**เป็นเรื่องราวของคนบ้าที่มีสถานภาพทางสังคมเป็นผู้ป่วย โดยต้องเข้ารับการรักษาจากจิตแพทย์ **ไอ้ฟัก**นำเสนอตัวละคร “คนบ้า”ผู้หญิง ซึ่งถูกลดทอนคุณค่าของตัวเองจากคนในชุมชน ส่วน**ไทบ้าน...เดอะซีรี่ส์ ภาค 2** นำเสนอตัวละคร “คนบ้า” ผู้ชายที่มีปมทางจิตใจ ทำให้เขากลายเป็นคนบ้าประจำหมู่บ้าน โดยมีนำเสนอในลักษณะที่เป็นภาระของผู้อื่น ตัวละคร “คนบ้า” ในภาพยนตร์ไทย **หลังคาแดง, ไอ้ฟัก และ ไทบ้าน...เดอะ ซีรี่ส์ภาค 2** นั้นมีหลายรูปแบบได้แก่ การนำเสนอการกีดกันคนบ้าออกจากสังคม ซึ่งมีการกีดกันในหลายระดับ ทั้งกีดกันจากครอบครัว การกีดกันจากกลุ่มเพื่อน รวมไปถึงการกีดกันจากชุมชน เป็นภาพสะท้อนที่เกิดขึ้นกับตัวคนบ้าในสังคมที่มักจะถูกกีดกันออกจากกลุ่มคนที่เรียกว่าตนนั้นปกติ ยังเป็นปัญหาสำคัญของสังคมที่มักใช้อำนาจตัดสินผู้อื่นในด้านการใช้สิทธิและผลประโยชน์ เช่น หากบุคคลกลายเป็นคนทุพพลภาพก็จะหมายถึงบุคคลนั้นไร้ซึ่งความสามารถในการทำงานใด ๆ และไร้ซึ่งความสามารถในการปกครองหรือครอบครองทรัพย์สินที่ตนพึงมี และยังมีการนำเสนอลักษณะพฤติกรรมการแสดงออกของความบ้าด้านการแต่งกาย หรือด้านการกระทำหรือคำพูด ซึ่งเป็นลักษณะภายนอกที่คนปกติใช้ตัดสินว่าบุคคลนั้นเป็นคนบ้าทั้งที่ความเป็นจริงอาจเกิดจากความชอบ ทัศนคติของคนปกติที่มีต่อคนบ้า ทั้งการมองคนบ้าในฐานะผู้ป่วย มองคนบ้าในฐานะเป็นสิ่งที่น่ารังเกียจ มองคนบ้าในฐานะเพื่อนมนุษย์ มองคนบ้าในฐานะคนรัก เหล่านี้ล้วนเป็นสิ่งที่เกิดขึ้นจริงภายในสังคม เป็นการสะท้อนให้เห็นถึงมุมมองของคนทั่วไปมีต่อคนบ้าและนำเสนอมุมการโต้ตอบของคนบ้าภายใต้มายาคติของสังคมที่มีจารีตประเพณีเป็นที่ยึดถือ เมื่อคนบ้าโต้ตอบด้วยวิธีที่ขัดต่อระบบของสังคมก็ยิ่งทำให้พวกเขาหมดความเป็นเพื่อนมนุษย์กับคนส่วนใหญ่ไปในที่สุด ทั้งนี้คนบ้ายังถือเป็นบุคคลที่ไม่มีสิทธิออกเสียงทางสังคม แม้ว่าภาพยนตร์นั้นเป็นสื่อนำเสนอให้เห็นถึงสภาวะที่เกิดขึ้นต่อคนบ้าว่าเขาได้รับบทลงโทษหรือความเห็นใจจากสังคมอย่างไร นอกจากนี้ภาพยนตร์ยังมีการนำเสนอคนบ้าในมิติทางเพศชายหญิงเช่นบทบาทที่เปลี่ยนแปลงไปของคนบ้าเพศหญิงและการถูกกดทับทางเพศ บทบาทที่เปลี่ยนแปลงไปของคนบ้าเพศชาย ซึ่งล้วนแต่เป็นกฎเกณฑ์ทางสังคมที่ตั้งขึ้นมาในแต่ละยุคสมัยในสังคมมนุษย์นั่นเอง

**ข้อเสนอแนะ**

การศึกษาวิจัยครั้งนี้เป็นการศึกษาภาพเสนอ “ความบ้า”ในภาพยนตร์ไทย ที่นำเสนอ “ความบ้า” ผ่านตัวละครในภาพยนตร์เท่านั้น โดยอาจศึกษาภาพเสนอ “ความบ้า” ที่นอกเหนือจากตัวละครในภาพยนตร์ เช่น จากนวนิยาย ละครโทรทัศน์ หรือในสื่อต่าง ๆ เป็นต้น

**กิตติกรรมประกาศ**

รายงานการวิจัยสามารถสำเร็จลงได้ เนื่องจากได้รับความอนุเคราะห์เป็นอย่างมากจาก อาจารย์ ดร. จิราภรณ์ อัจฉริยะประสิทธิ์ อาจารย์ที่ปรึกษาการวิจัยที่คอยชี้แนะแนวทางและตรวจแก้ไขงานของผู้วิจัยจนสำเร็จได้ กราบพระคุณคุณแม่ คณาจารย์สาขาวิชาภาษาไทยที่คอยให้ความช่วยเหลือ แนะนำ สั่งสอนผู้วิจัยมาโดยตลอด ขอบคุณเพื่อน ๆ ที่ให้ความช่วยเหลือและคอยให้กำลังใจ ตามงาน สู้ไปพร้อมกันจนวิจัยสำเร็จลุล่วงได้

**เอกสารอ้างอิง**

กฤษณ์ จันทร์ทับ. (ม.ป.ป). **บทความวิเคราะห์ มิแช็ล ฟูโกต์: ร่างกายใต้บงการปฐมบทแห่งอำนาจในวิถีสมัยใหม่**. สืบค้นเมื่อ 18 พฤศจิกายน 2561, จาก<https://www.artsedcenter.com/index.php?lay=show&ac=article&ld=539325313Ntype=9>

คีตา บุณยพานิช. (2558). **มโนทัศน์การกีดกันความบ้าของมิเชล ฟูโกต์**. ภาควิชาปรัชญา จุฬาลงกรณ์มหาวิทยาลัย.

เจนใจ ปุณโณปถัมภ์. (2007). **ความบ้าที่เป็นอาการของสังคมอเมริกันในนวนิยายอเมริกันศตวรรษที่ 20 โดยศึกษาจาก เดอะซาวน์แอนด์เดอะฟิวรี ของวิลเลียม ฟอล์กเนอร์,แคทช์-22 ของโจเซฟ เฮลเลอร์ และวัน ฟลู โอเวอร์ เตอะคุกคูส์ เนสท์ ของเคน คีซีย์**.ภาควิชาอักษรศาสตร์.จุฬาลงกรณ์ มหาวิทยาลัย.

**ไทบ้านเดอะซีรี่ส์**. (2561). สืบค้นเมื่อ 14 พฤศจิกายน 2561, จากhttps://www.beartai.com/lifestyle/movies/222864

วันเพ็ญ บงกชสถิต. (ม.ป.ป). **อารยธรรมตะวันตกกับพัฒนาการของปรัชญาตะวันตกตั้งแต่ศตวรรษที่ ๑๗-๑๘**. หลักสูตรวิชาปรัชญาตะวันตกสาขาวิชาปรัชญา. มหาวิทยาลัยธรรมศาสตร์

**หลังคาแดง**. (2561). สืบค้นเมื่อ 15 พฤศจิกายน 2561, จาก [http://raremeat.blog/หลังคาแดง-1987/](http://raremeat.blog/%E0%B8%AB%E0%B8%A5%E0%B8%B1%E0%B8%87%E0%B8%84%E0%B8%B2%E0%B9%81%E0%B8%94%E0%B8%87-1987/)

**ไอ้ฟัก**. (2553). ความจริง..คำพิพากษา..และไอ้ฟัก. สืบค้นเมื่อ 15 พฤศจิกายน 2561, จาก http://prachatai.com/journal/2010/05/29823